40.		Kúpna zmluva (2) (§ 588 a nasl. ObZ)
Čl. I
Zmluvné strany
1.	Predávajúci:	Dávid Steiner, rod. Steiner
		nar. ........................, r. č. ..................................,
		bytom Ružová ul. č. 20, Martin
		(ďalej len „predávajúci“)
2.	Kupujúci:	Karolína Mocná, rod. Mocná
		nar. ........................., r. č. .............................,
		bytom Dobšinského ul. č. 10, Žilina
		(ďalej len „kupujúci“),
ktorí súhlasne prehlasujú a svojimi podpismi potvrdzujú, že sú oprávnení a k právnym úkonom spôsobilí a uzatvárajú túto 
kúpnu zmluvu
za nasledujúcich podmienok:
Čl. II
1.	Predávajúci je výlučným vlastníkom jednoizbového bytu č. 77 o výmere podlahovej plochy 34,35 m2 na 4. poschodí vo vchode č. 3 v bytovom dome č. s. 1678 na Ružovej ulici č. 20 v Martine postavenom na pozemku KN parc. č. 7671/1 v k. ú. Martin. Byt pozostáva z 1 obytnej miestnosti, kuchyne a príslušenstva. Príslušenstvom bytu je predsieň, kúpeľňa, WC, lodžia a pivnica o výmere 1,31 m2 v suteréne obytného domu. Predávajúci je ďalej vlastníkom spoluvlastníckeho podielu 357/60890 na spoločných častiach a spoločných zariadeniach hore uvedeného obytného domuč. s. 1678 a na pozemku KN parc. č. 7667/1 – zast. plochy a nádvoria o výmere 815 m2, čo pri uvedenom spoluvlastníckom podiele predstavuje výmeru 4,77 m2. Spoločnými časťami domu sú základy, obvodové múry, vchody, schody, schodištia, priečelia, rovná strecha, vodorovné nosné a izolačné konštrukcie a zvislé nosné konštrukcie. Spoločnými zariadeniami sú bleskozvody, vodovodné, kanalizačné, elektrické a teplonosné prípojky, miestnosť na bicykle, priestory pod schodmi, kočikárne, dielne, výťahy, mangľovne, práčovne, sušiarne, výťahové šachty, STA, vodonosné, teplonosné, kanalizačné, plynové a elektrické prípojky vrátane stúpacích vedení v dome s uzavieracími ventilmi.
2.	Vlastníctvo uvedenej nehnuteľnosti je zapísané v prospech predávajúceho na LV č. 574 pre katastrálne územie Martin.
Čl. III
1.	Predávajúci predáva byt a spoluvlastnícke podiely na nehnuteľnostiach popísané v čl. II tejto zmluvy kupujúcemu do výlučného vlastníctva za vzájomne dohodnutú celkovú kúpnu cenu 66 638 € (šesťdesiatšesťtisícšesťstotridsaťosem eur).
2.	Kupujúci byt a spoluvlastnícke podiely na nehnuteľnostiach popísané v čl. II ods. 1 tejto zmluvy kupuje do výlučného vlastníctva za horeuvedenú kúpnu cenu.
Čl. IV
1.	Kupujúci sa zaväzuje zaplatiť kúpnu cenu v zmysle čl. III. tejto zmluvy pri podaní návrhu na vklad vlastníckeho práva kupujúceho do katastra nehnuteľností na Správe katastra Martin.
2.	Poplatky spojené s overením podpisov na kúpnej zmluve hradí predávajúci, poplatok za vklad vlastníckeho práva do katastra nehnuteľností hradí kupujúci.
Čl. V
1.	Predávajúci vyhlasuje, že byt a spoluvlastnícky podiel popísané v čl. II tejto zmluvy nie sú zaťažené žiadnym dlhmi, vecnými bremenami ani inými právnymi vadami alebo právami tretích osôb s výnimkou záložného práva v zmysle § 15 zákona č. 182/1993 Z. z. v znení neskorších predpisov. Zároveň sa predávajúci v rade 1 a v rade 2 zaväzujú pri podpise tejto zmluvy predložiť potvrdenie, že na predmetnom byte neviaznu žiadne nedoplatky voči správcovi bytu.
2.	Ďalej predávajúci prehlasuje, že v predmetnom byte nemá prihlásený trvalý pobyt žiadna osoba.
3.	Kupujúci prehlasuje, že si predmetný byt prezrel, že je mu známy jeho stav a v takomto stave ho kupuje.
Čl. VI
1.	Pre účinnosť tejto zmluvy je potrebný jej vklad do katastra nehnuteľností na Správe katastra Martin.
2.	Na základe tejto zmluvy vykoná Správa katastra Martin po povolení vkladu v katastre nehnuteľností a LV č. 574 tieto zmeny:
–	v časti B: byt č. 77, 5. p. vchod č. 3
Karolína Mocná, rod. Mocná, nar. ......................, r. č. ........................, bytom Dobšinského ul. č. 10, Žilina v podiele 1/1, podiel 357/60890 na spol. častiach a spol. zariadení domu č. s. 1678 a na pozemku KN parc. č. 7667/1
–	v časti C: bez zmeny.
Čl. VII
Správcom v predmetnom byte je BYT, s.r.o. Martin. Kupujúci vyhlasuje, že pristupuje ku zmluve o výkone správy.
Čl. VIII
Zmluvné strany prehlasujú, že si túto zmluvu pred jej podpisom prečítali, že bola uzavretá podľa ich pravej a slobodnej vôle po vzájomnom prerokovaní, vážne a zrozumiteľne a nie v tiesni alebo za nápadne nevýhodných podmienok pre ktorúkoľvek zo zmluvných strán.
V Martine dňa 12. 10. 2023
					predávajúci	kupujúci
Poznámka
V danom prípade ide o prevod vlastníckeho práva k bytu, ktorý už je v osobnom vlastníctve fyzickej osoby.
V zmysle ust. § 20 zákona č. 182/1993 Z. z. o vlastníctve bytov a nebytových priestorov vlastník bytu a nebytového priestoru v dome má právo previesť svoje vlastnícke právo na inú osobu. Na prevod vlastníckeho práva sa použijú ustanovenia § 588 a nasl. ObZ, ak zákon č. 182/1993 Z. z. neustanovuje inak.
V prvom rade je potrebné uviesť, že osobitné náležitosti kúpnej zmluvy v tomto prípade ustanovuje § 5 ods. 1 písm. a) až g) zákona č. 182/1993 Z. z. Ide o náležitosti, ktoré sú vymenované taxatívne, čo znamená, že zmluva ich musí obsahovať.
V tejto súvislosti je potrebné uviesť, že aj v prípade, že by zmluva niektorú náležitosť neobsahovala, je katastrálny úrad povinný vyzvať účastníka konania o povolenie vkladu na doplnenie s tým, že katastrálne konanie preruší do odstránenia vady a iba v prípade nedoplnenia zo strany účastníka vo výzvou stanovenej lehote, môže následne konanie zastaviť.
Nie je teda možné zamietnuť vklad pre vecnú vadu!
V ostatnom platia príslušné § 588 a nasl. ObZ s tým, že zmluvné strany si ďalej v zmluve môžu voľne upraviť aj ďalšie vzájomné práva a povinnosti, pre ktorú úpravu platí zmluvná voľnosť s tým, že dohoda o iných vzájomných právach a povinnostiach nesmie odporovať zákonu, zákon obchádzať alebo obchádzať účel zákona.
Vlastnícke právo k bytu sa nadobúda až vkladom zmluvy do katastra nehnuteľností, t. j. samotným podpísaním zmluvy ešte vlastníctvo nie je prevedené.
Podpisy účastníkov zmluvy musia byť úradne overené (notárom).